b"\n_START_ARTICLE_\nCasa Sambola\n_START_SECTION_\nDescripci\xc3\xb3\n_START_PARAGRAPH_\nEl casal d\xc3\xb3na, pel costat est, el carrer de la For\xc3\xa7a. La fa\xc3\xa7ana est\xc3\xa0 constru\xc3\xafda amb carreus de pedra de Girona, i ofereix una gran austeritat en les seves l\xc3\xadnies. Consta de planta baixa i tres pisos. Les finestres i balcons, distribu\xc3\xafts sim\xc3\xa8tricament, mantenen el to senyorial per\xc3\xb2 auster de la construcci\xc3\xb3. Destaca el portal for\xc3\xa0, ample i alt, elaborat amb dovelles de pedra picada amb regr\xc3\xa0s normal._NEWLINE_Traspassant el portal s'arriba a un pati interior on es troba una escala de pedra picada que permet l'acc\xc3\xa9s a la casa. \xc3\x89s de dos trams i dos replans, protegits per una senzilla barana de ferro._NEWLINE_Un mateix escut es repeteix dues vegades, a la base d'una finestra del primer repl\xc3\xa0 (1583) i a la cara del repl\xc3\xa0 que d\xc3\xb3na al pati. En aquest darrer l'escut \xc3\xa9s ovalat, i est\xc3\xa0 sostingut per dos \xc3\xa0ngels amb una decoraci\xc3\xb3 geom\xc3\xa8trica que els envolta. El relleu t\xc3\xa9 unes formes i composici\xc3\xb3 decididament renaixentistes.\n_START_SECTION_\nHist\xc3\xb2ria\n_START_PARAGRAPH_\nDurant el segle XV l'habitatge devia esser ocupat per jueus del Call, encara que no tenim cap confirmaci\xc3\xb3 documental. \xc3\x89s conegut que durant el primer ter\xc3\xa7 del segle XVI algunes cases de jueus foren adquirides per eclesi\xc3\xa0stics, i que aquests les renovaren a Pere Bret i Darnius, canonge de la Catedral i membre d'una fam\xc3\xadlia amb bona posici\xc3\xb3 a les esferes episcopals. A ell pertanyen les armes presents als escuts abans esmentats. Dita fam\xc3\xadlia fou la patrocinadora de la major part de les reformes que transformaren un edifici preexistent (segle XVI). A comen\xc3\xa7aments del segle XVII el Casal va passar a esser propietat dels Burgu\xc3\xa9s, ciutadans honrats de Barcelona i Girona."